POBJEDNIČKI LITERANI RAD U KATEGORIJI UČENIKA NIŽIH RAZREDA

KAKO POMAŽEM DRUGIMA

Volim pomagati drugima. Tada se osjećam posebno. Ljudi su zahvalni na mojoj pomoći i to me čini sretnom i zadovoljnom. Lijep je osjećaj kad znaš da si učinio neko dobro djelo.

Najčešće pomažem svojoj obitelji. Baki pomažem tako što idem u trgovinu po namirnice, perem joj suđe i pomažem joj kuhati. Djedu pomažem tako što mu nosim stvari, pridržim mu nešto te hranim pse i mačku. Najviše volim pomagati mami. Ponekad joj čistim kuću i nosim joj torbe. Tati pomažem tako da mu donosim ručak na stol. Pomažem i mlađem bratu u pisanju zadaća. Volim pomagati i svojim prijateljima. Kad nisu u školi, odnesem im domaću zadaću, a volim i poslušati njihovo mišljenje. Tako im pokazujem da su mi važni i da mi je stalo do njih.

Rado se uključujem u sve akcije koje se bave pomaganjem drugim ljudima. Učiteljica nam je tako u školi govorila o Crvenom križu i o njegovoj ulozi. Spomenula nam je da bismo mogli donijeti neke namirnice koje bi se onda podijelile siromašnima. Sakupljali smo i novac za njih tako što smo kupili označivače za knjige. Naučila sam da čak i jedna kuna može pomoći. Ako svako dijete iz razreda donese po jednu kunu, to jednome siromašnom djetetu može biti doručak, ručak ili večera. Mislim da se može pomoći i riječima. Lijepa riječ svima uljepša dan, a ne košta ništa.

Ljudi danas pomažu manje nego prije jer su svi nekako zauzeti pa ni ne primijete kada netko treba pomoć. Mislim da bi se trebalo više pomagati jer svi, pa čak i najmoćniji ljudi, ponekad trebaju pomoć.

Leona Jalšovec, 4. razred

Osnovna škola Vladimira Nazora – Krnica

Mentorica: Gordana Antunović

Tel/faks: 052 556 015

E-mail: ured@os-vnazora-krnica.skole.hr